สไตล์ของผมในการกินอาหารคือชอบลองชิมร้านเล็กๆ เหมือนการเสาะหาอะไรที่มันดีอร่อยและไม่แพง เจอร้านไม่อร่อยเราก็กินแค่ครั้งเดียว ร้านไหนอร่อยก็มาบอกต่อๆกันไป เผื่อวันไหนใครผ่านมาแถวร้านที่เราปักหมุดหรือรีวิวไว้จะได้มีข้อมูลเล็กๆไว้เป็นทางเลือก

    ในซอยธารากร(รามคำแหง166) เป็นย่านชุมชนมีผู้คนอยูกันอย่างชุกชุม ร้านอาหารเล็กๆจึงมีอยู่มากมาย เรียกว่าบางร้านห่างกันไม่ถึง 20 เมตรด้วยซ้ำ ร้านนี้ก็เช่นกัน เป็นร้านอร่อยที่ไปแอบซุ่มอยู่หลังตลาดสดธารากร ผมเลี้ยวเข้าซอยตรงแฟมิลี่มาร์ทเพื่อไปจอดรถที่ด้านหลังแล้วเดินเข้าตลาดที่ด้านหลังก็เจอร้านนี้เข้าพอดี

     ร้านเค้าโปร่งๆแบบจับจองพื้นที่ของตลาดแล้วดัดแปลงเป็นร้านตามสั่ง มีโต๊ะยาวๆไว้ 5 โต๊ะน่าจะนั่งได้โต๊ะละ 10 คนนะ โซนของครัวเค้าเอาตู้โชว์มาตั้งแล้วใส่พวกอาหารต่างๆที่เป็นเครื่องหรือวัตถุดิบสำหรับปรุง ด้านในเห็นมีเตา มีแม่ครัวและผู้ช่วยทั้งหมด 3 คน เสียงตะหลิวกระทบกระทะดังอยู่ไม่ขาดสาย ผมไปตอนเกือบเที่ยงคนเริ่มมาออเดอร์ มีโทรมาสั่งด้วยนะ ก็เค้ารับสั่งและส่งให้ด้วยนี่นา น่าจะเป็นพวกพนักงานตามออฟฟิตที่ขี้เกียจออกมาหาอะไรกินก็เลยโทรมาสั่งให้ร้านนี้เอาไปส่ง เดลิเวรี่ ซะด้วย

     ผมสั่งปลาดุกผัดพริกแกงราดข้าว ยกมาเสริฟดูน่ากิน รสชาติจัดจ้านดีไม่ติดหวานพริกแกงหอมใช้ได้เลยปลาดุกกรอบไม่เหม็นหืน จานนี้ 40 บาท

      ข้าวผัดหมูแดดเดียว ผัดมาหอมถึงไฟแห้งดี รสชาติกลางๆไม่มีหวานหรือเค็มนำ มีชิ้นหมูแดดเดียวมาในข้าวผัด กินแล้วก็อร่อยดี แปลกดีเพราะส่วนใหญ่เค้าจะใช้แต่หมูสดกัน จานนี้ 40 บาท

       ผัดเปรี้ยวหวานหมู จานนี้หั่นผักมาชิ้นเล็กไปหน่อยหอมใหญ่เยอะเกิน แตงกวาน้อย ถ้าได้สัปปะรดเพิ่มน่าจะดีกว่านี้  60 บาท

    อาหารตามสั่งที่นี่เค้าจะมีน้ำซุปแถมมาด้วย ประมาณว่ากินแล้วจะได้ไม่ติดคอ น้ำซุปเค้าหวานน้ำต้มกระดูกนะมีไช้เท้าด้วย พริกน้ำปลาเค้าก็ใหม่ดีพริกไม่ดำ อาหารออกเร็ว ร้านเปิด 9 โมงเช้าปิดสามทุ่มทุกวัน เจอร้านที่อร่อยและถูกแบบนี้มีมาซ้ำและชิมเมนูอื่นอีกแน่นอน